钦定古今图书集成/明伦汇编/闺媛典/第023卷 > 赵衰妻姬氏
## 钦定古今图书集成/明伦汇编/闺媛典/第023卷 > 赵衰妻姬氏

按《左传》：晋公子重耳奔狄，狄人伐廧咎如，获二女。叔
隗、季隗纳诸公子。公子收，季隗生伯儵、叔刘以叔隗
妻赵衰，生盾，入晋，狄人归季隗于晋，而请其二子。二
十四年，文公妻赵衰，生原同、屏括、楼婴。赵姬请逆盾
与其母，子馀辞。姬曰：“得宠而忘旧，何以使人？必逆之！”
固请，许之。来。以盾为才，固请于公，以为嫡子，而使其
“三子下之”，以叔隗为内子而己下之。

按刘向《列女传》：晋赵衰妻晋文公之女也，号赵姬。初，
文公为公子时，与赵衰奔狄，狄人入其二女叔隗、季
隗于公子，公子以叔隗妻赵衰，生盾。及反国，文公以
其女赵姬妻赵衰，生原同、屏括、楼婴。赵姬请迎盾与
其母而纳之，赵衰辞而不敢。姬曰：“不可。夫得宠而忘
旧，无义；好新而嫚故，无恩；与人勤于隘厄，富贵而不
顾无礼，君弃此三者，何以使人？虽妾亦无以侍执巾
栉。《诗》不云乎？‘采葑采菲，无以下体，德音莫违，及尔同
死，与人同寒苦。虽有小过，犹与之同死而不去，况于
安新忘旧乎’？”又曰：“‘䜩尔新婚，不我屑以’。盖伤之也。君
其逆之，无以新废旧。”赵衰许诺。乃逆叔隗与盾来。姬
以盾为贤，请立为嫡子，使三子下之，以叔隗为内妇，
姬亲下之。及盾为正卿，思赵姬之让恩，请以姬之中
子屏括为公族大夫，曰：“君，姬氏之爱子也。微君姬氏，
则臣狄人也，何以至此？”成公许之。屏括遂以其族为
公族大夫。君子谓赵姬恭而有礼。